Vasyl Velytskovskyj

**Vasyl Vsevolod Velytsjkovskyj** (født 1. juni 1903 i Stanislaviv i Kongedømmet Galicia og Lodomeria i Østerrike-Ungarn, død 30. juni 1973 i Winnipeg i Canada) var en ukrainsk gresk-katolsk prest og senere biskop av den ukrainske gresk-katolske kirke. Han døde som følge av skader han ble påført i sovjetisk fangenskap for sin kristne tros skyld.

## Liv og virke
### Prest
Vasyl Velytsjkovskyi begynte i 1920 på presteseminar i Lviv. I 1925 avla han sine første ordensløfter i redemptoristordenen i landsbyen Holosko nær Lviv, og ble presteviet. Som prestemunk underviste og forkynte han i Volyn. I 1942 ble han abbed i ordenens kloster i Ternopil.

Han ble arrestert av NKVD under den religiøse forfølgelsen av gresk-katolikker i Ukraina og sendt til Kyiv. Der ble han dømt til døden – men dommen ble omgjort til ti års hardt straffearbeid. Fra 1945 til 1947 var han i en fangeleir nær Kirov, deretter ble han overført til Gulag-komplekset rundt Vorkuta, og der ble han satt til å arbeide i et bergverk. Han bestrebet seg på å feire messen daglig, hvis mulig, og som utstyr benyttet han et tinnfat. Noen få måneder før sin løslatelse ble han flyttet til leirhospitalet og ble løslatt 9. juli 1955.

Etter løslatelsen dro han tilbake til Lviv.

### Biskop
Han ble bispeviet i det skjulte den 4. april 1963 av erkebiskop Josyf Slipyj, som hjelpebiskop i Lviv. I 1969 ble han satt i fengsel for tre år for sin religiøse virksomhet.  Da han ble løslatt i 1972, ble han også sendt til eksil utenfor Sovjetunionen. Han døde av sine skader fra fengselet den 30. juni 1973, i en alder av 70 år, i Winnipeg i Canada.

Tretti år etter hans død ble Vasyl Velytsjkovskyis legeme funnet å være neste ukorrumpert. Tærene var falt av og ble så delt for å tjene som relikvier.

Han ble saligkåret i 2001. Hans intakte levninger er bevart i *St. Joseph's Ukrainian Catholic Church* i Winnipeg i Manitoba i Canada.

## Episkopalgenealogi
Hans episkopalgenealogi er:

* Erkebiskop Mykhajlo Rohoza (1540-1599) *bispeviet 1589 av (den ortodokse) patriark Jeremias II av Konstantinopel
* Erkebiskop Hipacy (Ipatij) Pociej (Potij) (1541-1613) *1593
* Erkebiskop Josyf Veliamyn Rutski (1574-1637) *1613
* Erkebiskop Anastazy Antoni Seljava (Sielawa) (1583-1655) *1624
* Erkebiskop Gabriel (Havrylo) Kolenda (1606-1674) *1652
* Erkebiskop Kyprian Żochowski (Zhokhovskyj) (1635-1693) *1671
* Erkebiskop Lew Ślubičz Załęnski (1648-1708) *1678
* Erkebiskop Jurij Havryjil (Jerzy) Vynnyc’kyj (Winnicki) (1660-1713) *1700
* Erkebiskop Lev (Luka) Kiszka (Kyška) (1663-1728) *1711
* Erkebiskop György (Hennadiy) Bizánczy (Bizantsiy) (1657-1733) *1716
* Erkebiskop Ioan Inocențiu Klein (Micu) (1692-1768) *1730
* Biskop Mihály Emánuel Olsavszky (1697-1767) *1743
* Biskop Vasilije Božičković (Bosicskovich), (1719-1785) *1759
* Biskop Grigore Maior (1714-1785) *1773
* Biskop Ioan (Janos) Bob (Babb) (1739-1830) *1784
* Biskop Samuel Vulcan (1760-1839) *1807
* Biskop Ioan Lemeni (1780-1861) *1833
* Erkebiskop Spyrydon Lytvynovyč (Litwinowicz) (1810-1869) *1857
* Erkebiskop Josyf Sembratowicz (Sembratovyc) (1821-1900) *1865
* Erkebiskop Sylwester Sembratowicz (Sembratovyc) (1836-1898) *1879
* Erkebiskop Julian Kuiłovskyi (1826-1900) *1890
* Erkebiskop Andrij Aleksander Šeptycki (Sheptyskyi) (1865-1944) *1899
* Kardinal Josyf Slipyj (1892-1984) *1939
* Biskop *Vasyl Velytskovskyj* (1903-1973) *1963

## Referanser